Goeie nuus: Nog ŉ groot daling in brandstofpryse verwagArgieffoto Die prys van petrol kan moontlik op 3 Desember met meer as 70c per liter daal terwyl die groothandelprys van diesel met sowat 50c kan daal, het die Solidariteit Navorsingsinstituut (SNI) Dinsdag gesê. Met die verwagte daling, sal die prys van petrol laer wees as wat dit ŉ jaar tevore was. Dit sal die eerste keer in vyf jaar wees dat die prys van petrol jaar-op-jaar laer is. Paul Joubert, senior ekonomiese navorser by die SNI, het verduidelik dat, soos in Oktober, die swakker rand tans ŉ daling in plaaslike brandstofpryse teëwerk. Hy het gesê die rand het in Oktober gemiddeld teen ongeveer R11,12 teenoor die Amerikaanse dollar verhandel. Tot dusver in November het dit marginaal swakker teen gemiddeld R11,14 verhandel. “Gelukkig het internasionale petroleumprodukpryse, die ander faktor wat plaaslike brandstofpryse bepaal, tot dusver deur die loop van November oliepryse verder afwaarts gevolg. Die prys van Opul-olie, wat deur die loop van Oktober $86,29 per vat was, verhandel tot dusver in November bykans 10% laer op gemiddeld $77,67 per vat,” het Joubert gesê. “Die verwagte daling sal die prys van 93-oktaan petrol in Gauteng op ongeveer R12,28 te staan bring. Dit sal laer wees as die prys van R12,97 per liter wat ŉ jaar tevore, in Desember 2013, gegeld het. In November 2009 was petrol R1,30 goedkoper as in November 2008, maar in die daaropvolgende vyf jaar was die prys van petrol deurentyd hoër as ŉ jaar tevore,” het hy bygevoeg. Joubert het aangedui dat die relevante tydperk vir die berekening van Desember se plaaslike brandstofpryse nog tot en met Donderdag 27 November duur. Hy het gewaarsku dat indien die rand óf oliepryse van nou tot dan groot fluktuasies ervaar, die prysverandering in Desember beduidend van hierdie voorspelling kan afwyk. Die kans vir ŉ prysstyging in Desember is egter feitlik nul. Die departement van energie sal die finale aankondiging oor die brandstofprysveranderinge op 28 November doen.